Walter Christophersen (DF), 2007-03-02:
Lovforslaget indebærer, at der kan igangsættes projektering, anlæg og drift af en Cityring i København og på Frederiksberg.
Med dette lovforslag løftes den kollektive trafik i hovedstadsområdet, vor metropol, med en historisk investering på ca. 15 mia. kr.
Teknologirådets nyhedsbrev fra maj måned 2006, Fra rådet til tinget, nr. 221, rapporterer fra høringen om Københavns Cityring, som Teknologirådet afholdt for Borgerrepræsentationen i København den 30. marts 2006, og skriver om »Usikre metroprognoser«: »Prognoser for Cityringen er ikke en krystalkugle, men langt bedre end ingenting, siger de eksperter, der udfører dem.
Andre kræver et bedre beslutningsgrundlag end det nuværende.
Alle er enige om vigtigheden af at udnytte de dyrt købte erfaringer fra Ørestadsselskabet.«
Og man skriver om »En moderne metropol fødes«: »Udenlandske erfaringer viser, at en metro har enorm effekt på byens udvikling og på dens tiltrækningskraft på bl.a. virksomheder og turister.
Alt tyder på, at Cityringen vil accelerere Københavns udvikling til en moderne metropol.«
Dansk Folkeparti er helt enig i Teknologirådets udtalelser om Cityringen.
Med Cityringens 17, måske 18 stationer vil der i vor hovedstad blive etableret et sammenhængende kollektivt transportsystem af høj kvalitet, som tilbyder passagererne øget komfort, frekvens og hastighed.
Mobiliteten forbedres mærkbart til stor gavn for vort fleksible arbejdsmarked og betyder dermed endnu et løft af Danmarks velfærdssamfund.
Dansk Folkeparti gør dog opmærksom på, at såfremt Metrocityringen skal honorere de fremtidige billetindtægter på 5,4 mia. kr. i henhold til dette lovforslag, skal fødelinjerne fysisk og planlægningsmæssigt optimeres, meget gerne ved nyanlæg af kollektiv skinnetrafik i gadeniveau i form af letbaner til Metrocityringen.
Derfor er det overordentlig vigtigt, at der udarbejdes en samlet kollektiv trafikplan i og omkring hovedstadsområdet.
Hovedstadens trafikplanlæggere må fra dag et, når Metrocityringen åbner i 2018, have en trafikplan klar, der i mindste detalje koordinerer den kollektive overfladetrafik med Metrocityringens linjeføring, så parallelle forløb undgås i videst muligt omfang.
Dansk Folkeparti er af den opfattelse, at såfremt den kommende OTM-analyse, model 5.0, viser en markant anderledes prognose for passageromsætningen for Cityringen, er svaret flere passagerer ved en offensiv udbygning af den kollektive trafik.
Dansk Folkeparti er helt enig med Det Radikale Venstre desangående.
Dansk Folkeparti har under forhandlingerne om dette lovforslag fra dag et understreget, at gennemsigtigheden i lovgivningen omkring Cityringen var et ufravigeligt krav.
Cityringen er i henhold til Teknologirådet baseret på best practice.
Cityringprojektet starter således ikke på bar bund.
Der er samlet mange erfaringer fra metroens tre første etaper og fra andre store anlægsprojekter, såsom Øresundsbroen og Storebæltsbroen, der med fordel kan danne afsæt for aktiviteterne i Cityringen.
Dansk Folkeparti imødeser en fortsat åben og konstruktiv dialog omkring projekteringen af Metrocityringen.
Som trafikpolitisk ordfører for Dansk Folkeparti vil jeg kvittere for den professionelle og seriøse gennemgang af dette store lovkompleks fra Transport- og Energiministeriets medarbejderes side.